GATSBY แบรนด์สินค้าความงามสำหรับผู้ชาย รายได้หมื่นล้าน
ถ้าพูดถึงสินค้าเกี่ยวกับความงาม หรือการดูแลตัวเอง  ชื่อแรกๆ ที่หลายคนนึกถึง คงจะเป็นแบรนด์สำหรับลูกค้าผู้หญิง แต่รู้ไหมว่า แบรนด์สินค้าความงามที่ออกแบบมาเพื่อผู้ชาย อย่าง “GATSBY” ก็สามารถสร้างยอดขายได้สูงเป็นระดับหมื่นล้านบาท  เรื่องราวนี้น่าสนใจอย่างไร ลงทุนแมนจะเล่าให้ฟัง
22 ก.ย. 2563

GATSBY แบรนด์สินค้าความงามสำหรับผู้ชาย รายได้หมื่นล้าน /โดย ลงทุนแมน
ถ้าพูดถึงสินค้าเกี่ยวกับความงาม หรือการดูแลตัวเอง 
ชื่อแรกๆ ที่หลายคนนึกถึง คงจะเป็นแบรนด์สำหรับลูกค้าผู้หญิง
แต่รู้ไหมว่า แบรนด์สินค้าความงามที่ออกแบบมาเพื่อผู้ชาย อย่าง “GATSBY”
ก็สามารถสร้างยอดขายได้สูงเป็นระดับหมื่นล้านบาท
เรื่องราวนี้น่าสนใจอย่างไร ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
GATSBY เป็นแบรนด์สินค้าความงาม จากประเทศญี่ปุ่น
มีเจ้าของคือ บริษัท Mandom Corporation
 
บริษัทนี้ก่อตั้งขึ้นเมื่อปี 1927 โดยเดิมใช้ชื่อว่า Kintsuru Perfume เนื่องจากผลิตและจำหน่ายน้ำหอมเป็นสินค้าหลักในช่วงแรก
แต่ในเวลาต่อมา พวกเขาก็ได้คิดค้นผลิตภัณฑ์ความงามใหม่ๆ หลายอย่าง และพบว่าสิ่งที่ได้รับความนิยมสูง คือผลิตภัณฑ์จัดแต่งทรงผมของผู้ชาย
เมื่อเห็นโอกาสที่น่าสนใจ และเป็นตลาดที่มีคู่แข่งไม่เยอะ
จึงทำให้บริษัทหันมามุ่งเน้นผลิตสินค้าความงามสำหรับกลุ่มลูกค้าผู้ชายโดยเฉพาะ
รวมทั้งตัดสินใจเปลี่ยนชื่อบริษัทเป็น Mandom Corporation เพื่อสะท้อนถึงสภาพธุรกิจที่เปลี่ยนไปจากอดีต และเพิ่มความเป็นสากล รองรับการขยายตลาดไปในต่างประเทศ
จนกระทั่งในปี 1978 หรือเมื่อ 42 ปีที่แล้ว 
Mandom ได้สร้างแบรนด์สินค้าใหม่ ที่มีเป้าหมายเจาะตลาดกลุ่มวัยรุ่นผู้ชาย 
ซึ่งก็คือ แบรนด์ GATSBY
จุดเด่นสำคัญที่ทำให้ชื่อของ GATSBY กลายเป็นที่จดจำอย่างรวดเร็ว
คือการที่บริษัทวิจัยค้นคว้า วิเคราะห์ตลาด และผลิตสินค้าที่ตอบโจทย์ความต้องการใช้งานของผู้ชายออกมาใหม่อยู่ตลอดเวลา
หนึ่งในตัวอย่างที่เห็นได้ชัดเจน คงหนีไม่พ้น ผลิตภัณฑ์แวกซ์จัดแต่งทรงผม
ซึ่ง GATSBY มีการออกแบบแวกซ์เป็นกล่องสีต่างๆ ที่มีความแข็งและความยืดหยุ่นแตกต่างกันไป เพื่อให้แต่ละคนสามารถเลือกซื้อแบบที่เหมาะกับความยาวของเส้นผม หรือสไตล์การจัดแต่งทรงผมของตัวเอง
นอกจากนั้นยังมีสินค้าประเภทอื่นอีกมากมาย ที่จำเป็นต่อการใช้ชีวิตประจำวันของผู้ชาย เช่น เจลแต่งทรงผม, สเปรย์แต่งทรงผม, กระดาษซับมัน, โฟมล้างหน้า, ครีมบำรุงผิวหน้า, ครีมโกนหนวด, น้ำหอม
แล้วยอดขายของ GATSBY เป็นอย่างไร?
ในตลาดสินค้าความงามสำหรับผู้ชายของประเทศญี่ปุ่น
GATSBY สามารถยึดครองส่วนแบ่งได้สูงเป็นอันดับ 1 ที่ประมาณ 20%
โดยในปีล่าสุด มียอดขายอยู่ที่ 11,300 ล้านบาท
และนอกจาก GATSBY แล้ว บริษัท Mandom ยังได้สร้างแบรนด์สำหรับลูกค้ากลุ่มอื่นด้วย ไม่ว่าจะเป็น
แบรนด์สินค้าความงามของผู้ชายวัยทำงาน ชื่อว่า LUCIDO
แบรนด์เครื่องสำอางและสินค้าความงามของผู้หญิง เช่น Lucido-l, Bifesta, Pixy, Pucelle
รวมทั้งมีการขยายตลาดไปในภูมิภาคเอเชียอีก 10 ประเทศ ได้แก่ สิงคโปร์, ไต้หวัน, ไทย, ฟิลิปปินส์, ฮ่องกง, จีน, มาเลเซีย, เกาหลีใต้, อินเดีย และเวียดนาม
ซึ่งบริษัทก็จะมีการปรับแต่งสินค้าให้เข้ากับพฤติกรรมของผู้บริโภคในประเทศนั้นๆ
โดยรายได้ทุกๆ 100 บาท ของ Mandom Corporation จะมาจาก
ญี่ปุ่น 56 บาท
อินโดนีเซีย 22 บาท
ประเทศอื่นๆ 22 บาท
ผลประกอบการของ Mandom Corporation
ปี 2018 รายได้ 24,400 ล้านบาท กำไร 1,800 ล้านบาท
ปี 2019 รายได้ 23,700 ล้านบาท กำไร 1,500 ล้านบาท
ปี 2020 รายได้ 24,500 ล้านบาท กำไร 1,300 ล้านบาท
(รอบบัญชีปี 2020 สิ้นสุด ณ สิ้นเดือน มีนาคม 2020)
โดย แบรนด์ GATSBY เป็นสินค้าหลัก 
ที่สร้างยอดขายได้สูงถึง 46% ของรายได้บริษัท
ทั้งนี้ บริษัท Mandom จดทะเบียนอยู่ในตลาดหลักทรัพย์โตเกียว มาตั้งแต่ปี 1988
ซึ่งปัจจุบันมีมูลค่าตลาดอยู่ที่ประมาณ 24,500 ล้านบาท
ส่วนในประเทศไทย Mandom ได้เข้ามาประกอบธุรกิจตั้งแต่ปี 1989 (พ.ศ. 2532)
โดยใช้ชื่อว่า บริษัท แมนดอมคอร์ปอเรชั่น (ประเทศไทย) จำกัด
ผลประกอบการ บริษัท แมนดอมคอร์ปอเรชั่น (ประเทศไทย) จำกัด
ปี 2017 รายได้ 777 ล้านบาท กำไร 18 ล้านบาท
ปี 2018 รายได้ 789 ล้านบาท กำไร 31 ล้านบาท
ปี 2019 รายได้ 816 ล้านบาท กำไร 36 ล้านบาท
ข้อคิดที่ได้จากเรื่องราวนี้คือ
ในบางครั้ง โอกาสอาจซ่อนอยู่ในจุดที่คนอื่นคาดไม่ถึง
เหมือนกรณีของธุรกิจความงาม ที่ส่วนใหญ่จะเน้นเจาะกลุ่มผู้หญิง
แต่ที่หลายคน หรือหลายบริษัทอาจมองข้ามไป
คือมนุษย์ไม่ว่าเพศไหน ต่างก็อยากดูดีในสายตาคนอื่นทั้งนั้น
เหมือนที่ Mandom เจ้าของแบรนด์ GATSBY มองเห็นว่า ผู้ชายก็อยากดูดี เหมือนกัน..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-กรมพัฒนาธุรกิจการค้า